Brüsszel, 2010.7.6.

COM(2010)363 végleges

2010/0202 (NLE)

Javaslat:

A TANÁCS HATÁROZATA

az Európai Unió által az Energiaközösség Miniszteri Tanácsának ülésén (Szkopje, 2010. szeptember 24.) képviselendő álláspont kialakításáról

INDOKOLÁS

Az Energiaközösség Miniszteri Tanácsa 2010. szeptember 24-én ül össze Szkopjéban (Macedónia Volt Jugoszláv Köztársaság). Annak érdekében, hogy az Európai Unió részt tudjon venni az érdemi döntésekben, az Európai Unió működéséről szóló szerződés 218. cikke (9) bekezdésének és az Energiaközösséget létrehozó szerződés Európai Közösség általi megkötéséről szóló, 2006. május 29-i 2006/500/EK tanácsi határozat rendelkezéseinek megfelelően ki kell alakítania saját álláspontját.

A tanácsi határozatra irányuló javaslat valamennyi olyan napirendi pontra kiterjed, amelyről – az alábbiakban felvázoltak szerint – a Miniszteri Tanács várhatóan határozatot fog hozni. Tájékoztatás céljából a többi napirendi pont is említésre kerül.

HATÁROZAT TÁRGYÁT KÉPEZŐ KÉRDÉSEK

A határozat tárgyát képező alábbi kérdésekkel kapcsolatban a Bizottság az e határozati javaslat mellékletében meghatározottak szerint fogja képviselni az Európai Unió álláspontját.

Költségvetési kérdések

A Bizottság – a 2009. december 31-i állapotra vonatkozó könyvvizsgálói jelentés, a Költségvetési Bizottság által a 2009-es könyvvizsgálatról készített jelentés és az igazgató által a költségvetés végrehajtásáról készített jelentés alapján – jóvá fogja hagyni az igazgató pénzügyi mentesítését a 2009. évre vonatkozóan.

A Bizottság továbbá jóvá fogja hagyni az Energiaközösségről szóló szerződés 4. mellékletének („A költségvetéshez való hozzájárulás”) módosítását a Moldovai Köztársaságnak az Energiaközösséghez történő 2010. május 1-jei csatlakozását követően.

A javasolt módosítás Moldova 2011. évi hozzájárulására vonatkozik, amelynek mértéke az Energiaközösség teljes költségvetésének (3 380 000 EUR) 0,10 %-ában lett megállapítva. Moldova hozzájárulása az Albánia, Macedónia Volt Jugoszláv Köztársaság, Montenegró és az Egyesült Nemzetek ideiglenes koszovói közigazgatási missziója által fizetett hozzájáruláshoz hasonlóan 3 380 EUR.

A költségvetési többlet elkerülése érdekében 0,10 %-nak megfelelő összeg kerül levonásra az Európai Unió 2011. évi hozzájárulásából, így annak mértéke 98 % lesz (a 2010. évi 98,10 % helyett). A többi szerződő fél 2010. évi hozzájárulásának mértéke változatlan marad.

Megújuló energiaforrások

A Miniszteri Tanács által 2009 júniusában létrehozott munkacsoport feladata egyrészt az, hogy értékelje a megújuló energiaforrásból előállított energia támogatásáról, valamint a 2001/77/EK és 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelv (a továbbiakban: a 2009/28/EK irányelv) által a megújuló energiaforrásból előállított energiának az Energiaközösség tagországaiban és tagjelölt országaiban való támogatására kifejtett hatást, másrészt, hogy vizsgálatot folytasson és javaslatot tegyen az Energiaközösség által a továbbiakban elfogadandó lehetséges további intézkedésekkel kapcsolatban.

A Titkárság 2009-ben tanulmányt készíttetett a megújuló energiaforrásból előállított energia támogatásáról szóló új európai uniós irányelvnek az Energiaközösségben való végrehajtásáról, többek között az egyes országokra nézve kötelező, megújuló energiaforrásokra vonatkozó célkitűzéseknek az uniós irányelvben foglalt módszerrel történő kiszámítása céljából. A megújuló energiaforrásokra vonatkozó 2020-as célkitűzések meghatározásának módszere a szerződő felek, illetve az uniós tagállamok azonos törekvéseinek elvén alapul, és ez 5,5 %-os átalányemelést és az egy főre jutó GDP alapján számított változó részesedést jelent.

A megújuló energiaforrásokkal foglalkozó munkacsoport munkája során megállapította, hogy a tanulmányban az egyik legnagyobb bizonytalanságot a biomassza felhasználásával és rendelkezésre állásával kapcsolatos adatok jelentették, ez pedig nemcsak a 2005-ös referenciaév megújulóenergia-részesedésének kiszámítására volt kihatással, hanem a 2020-as célkitűzések teljesítésének lehetőségére is.

Az Energiaközösség Titkársága ezért újabb tanulmányt készíttet, amely minden szerződő fél (beleértve Moldovát is) biomasszára vonatkozó adatait felül fogja vizsgálni.

Amíg a 2009/28/EK irányelv lehetséges végrehajtásának további vizsgálatához nem adottak a feltételek, addig a szerződő feleket ajánlás kibocsátásával lehet arra sarkallni, hogy fokozzák a megújuló energiaforrások támogatására tett erőfeszítéseiket a kötelező erejű nemzeti célkitűzések meghatározásához közvetlenül nem kapcsolódó irányelvi rendelkezések figyelembevétele mellett.

A Bizottság jóvá fogja hagyni a Miniszteri Tanács megújuló energiaforrásból előállított energia támogatásáról szóló ajánlásának szövegét, amelyet az állandó magas szintű munkacsoport 2010. június 29-i ülésén is elfogadtak.

A Bizottság jóvá fogja hagyni, hogy a munkacsoport mandátumát újabb egyéves időszakra meghosszabbítsák.

A villamos energia és a földgáz belső piaca – „A harmadik csomag”

Az Energiaközösséget létrehozó szerződés a következőképpen határozta meg „az energiára vonatkozó közösségi vívmányokat”: (i) a villamos energia belső piacára vonatkozó közös szabályokról szóló, 2003. június 26-i 2003/54/EK európai parlamenti és tanácsi irányelv, (ii) a földgáz belső piacára vonatkozó közös szabályokról szóló, 2003. június 26-i 2003/55/EK európai parlamenti és tanácsi irányelv és (iii) a villamos energia határokon keresztül történő kereskedelme esetén alkalmazandó hálózati hozzáférési feltételekről szóló, 2003. június 26-i 1228/2003/EK európai parlamenti és tanácsi rendelet. A 2007. december 18-i 2007/06/MC-EnC határozat értelmében ezeket a vívmányokat a földgázszállító-hálózatokhoz való hozzáférés feltételeiről szóló 1775/2005/EK rendelettel egészítették ki.

A fent említett európai uniós jogszabályokat módosították és átdolgozták, amelynek eredményeképpen ezeket 2011. március 3-tól hatályon kívül helyezik, és a következő jogi aktusokkal váltják fel: a villamos energia belső piacára vonatkozó közös szabályokról szóló, 2009. július 13-i 2009/72/EK európai parlamenti és tanácsi irányelv; a földgáz belső piacára vonatkozó közös szabályokról szóló, 2009. július 13-i 2009/73/EK európai parlamenti és tanácsi irányelv; a villamos energia határokon keresztül történő kereskedelme esetén alkalmazandó hálózati hozzáférési feltételekről szóló, 2009. július 13-i 714/2009/EK európai parlamenti és tanácsi rendelet, és a földgázszállító-hálózatokhoz való hozzáférés feltételeiről szóló, 2009. július 13-i 715/2009/EK európai parlamenti és tanácsi rendelet.

Az úgynevezett „harmadik csomag” az EU tagállamainak végrehajtási gyakorlatára épül, és az átdolgozott jogszabályok korszerűsítését jelenti.

A Bizottság megkezdte a villamos energia és a földgáz belső piaca számára európai szinten máris hivatkozási pontot jelentő, említett irányelvek és rendeletek kellő időben történő, tagállami szintű végrehajtására irányuló proaktív munkát.

A Miniszteri Tanács által kiadott hivatalos ajánlást követően az Energiaközösségnek célszerű megkezdenie „energiavívmányai” megvalósítását az európai uniós jog aktuális alakulásának figyelembe vételével.

A harmadik csomag végrehajtásáról szóló további határozatnak tartalmaznia kell az Energiaközösség saját intézményi kereteivel kapcsolatos szükséges kiigazításokat, továbbá az Energiaközösséget létrehozó szerződés 24. cikkével összhangban ki kell térnie az egyes szerződő felek sajátos helyzetére. Az állandó magas szintű munkacsoport 2010. június 29-i ülésén megfogalmazottak szerint a Bizottság jóvá fogja hagyni a Miniszteri Tanács által kiadott, „az energiára vonatkozó közösségi vívmányok” módosításainak végrehajtásáról szóló ajánlás elfogadását.

EGYÉB KÉRDÉSEK

Vita nélkül elfogadható pontok

A Bizottság jóvá fogja hagyni az állandó magas szintű munkacsoport előző két ülésén elfogadott következtetéseket, és tudomásul fogja venni az alábbi jelentéseket:

– az Energiaközösség munkaprogramjának végrehajtásáról szóló jelentés;

– a 2009. december 31-i állapotra vonatkozó könyvvizsgálói jelentés;

– a Költségvetési Bizottság által a 2009-es könyvvizsgálatról készített jelentés;

– az igazgató által a költségvetés végrehajtásáról készített jelentés;

– a jogviták rendezésére irányuló, folyamatban lévő eljárásokról szóló jelentés;

– a 2009. évi költségvetés végrehajtásáról szóló előzetes jelentés.

A Szerződés végrehajtása

A Bizottság tudomásul fogja venni a Titkárság által elkészített jelentést.

A Bizottság tudomásul fogja venni a végrehajtásban a legutóbbi jelentés óta elért eredmények nem kielégítő szintjét, különös tekintettel a politikai nyilatkozatok és a napi szintű végrehajtás közötti különbségekre, mert ezek komolyan akadályozzák a beruházást.

A Miniszteri Tanács legutóbbi, 2009. december 18-án Zágrábban tartott ülésén elfogadott következtetéseknek megfelelően a Bizottság arra ösztönzi a Titkárságot, hogy minden olyan esetben indítson eljárást, amikor kötelezettségmulasztásra kerül sor, és hogy ezekkel az ügyekkel különösen a saját kezdeményezésű eljárások keretében foglalkozzon. Biztosítani kell az egyenlő bánásmódot, és például több szerződő fel hasonló jogsértése esetén azokkal egyidejűleg kell foglalkozni.

A Bizottság a továbbiakban is támogatni fogja a Titkárság azon erőfeszítéseit, hogy a felmerülő vitákat tárgyalás útján rendezzék.

Ellátásbiztonság

A Bizottság tudomásul fogja venni a Szerződés ellátásbiztonság szempontjából történő végrehajtásának jelenlegi állását, és jelentést fog tenni a földgázellátás biztonságának megőrzését szolgáló intézkedésekről és a 2004/67/EK irányelv hatályon kívül helyezéséről szóló európai parlamenti és tanácsi rendeletre vonatkozó javaslatról zajló vitákról.

A kőolaj kérdése

A Bizottság üdvözli egy, az Energiaközösség országaiban fellelhető biztonsági kőolajkészletekről szóló tanulmány 2011 márciusáig történő elkészíttetését. Ez a jelentés fel fogja mérni a szerződő felek és a megfigyelők jelenlegi helyzetét és igényeit, és menetrendet tartalmaz az Energiaközösség számára, amelynek része különösen egy minden egyes érintettre vonatkozó összehangolt ütemterv a tagállamok minimális kőolaj- és/vagy kőolajtermék-készletezési kötelezettségéről szóló, 2009. szeptember 14-i 2009/119/EK irányelv végrehajtásához.

Infrastrukturális beruházások

A Bizottság tudomásul fogja venni a Titkárság által kiválasztott és továbbfejlesztett, és az állandó magas szintű munkacsoport által annak 2010. március 17-i és június 29-i ülésein jóváhagyott, a régió számára kiemelt jelentőségű infrastrukturális projektek előmozdítása érdekében tett lépéseket.

A Bizottság tudomásul fogja venni továbbá az Energiaközösség Szabályozási Tanácsa által annak 2010. március 10-i ülésén elfogadott, a szabályozóknak a határokon átnyúló beruházási projektekkel kapcsolatos együttműködéséről szóló jelentést, amely kitér az új beruházásokat ösztönző szabályozási eszközökre, valamint a meglévő mechanizmusok és ajánlások minősítésére.

A szociális kérdésekről szóló egyetértési megállapodás

A Bizottság tudomásul fogja venni a szociális kérdésekről szóló egyetértési megállapodás végrehajtása terén elért eredményeket, különös tekintettel a június 10–11-én Szkopjéban tartott harmadik szociális fórum következtetéseire.

Az Energiaközösség Miniszteri Tanácsa 2010. szeptember 24-én Szkopjéban (Macedónia Volt Jugoszláv Köztársaság) fog ülésezni. Annak érdekében, hogy az Európai Unió részt tudjon venni a döntéshozatalban, a Szerződés 218. cikkének és az Energiaközösséget létrehozó szerződés Európai Közösség általi megkötéséről szóló, 2006. május 29-i 2006/500/EK tanácsi határozat rendelkezéseinek megfelelően ki kell alakítania saját álláspontját.

A tanácsi határozatra irányuló javaslat valamennyi olyan napirendi pontot érinti, amelyről – az alábbiakban felvázoltak szerint – a Miniszteri Tanács várhatóan határozatot fog hozni. Tájékoztatás céljából az alábbiakban a többi napirendi pont is említésre kerül.

2010/0202 (NLE)

Javaslat:

A TANÁCS HATÁROZATA

az Európai Unió által az Energiaközösség Miniszteri Tanácsának ülésén (Szkopje, 2010. szeptember 24.) képviselendő álláspont kialakításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 218. cikke (9) bekezdésére,

tekintettel az Energiaközösséget létrehozó szerződés[1] Európai Közösség általi megkötéséről szóló, 2006. május 29-i 2006/500/EK tanácsi határozatra és különösen annak 4. és 5. cikkére,

tekintettel a Bizottság javaslatára,

A KÖVETKEZŐKÉPPEN HATÁROZOTT:

Egyetlen cikk

Az Energiaközösség Miniszteri Tanácsának 2010. szeptember 24-én Szkopjéban tartandó ülésére tekintettel a Szerződés 218. cikke (9) bekezdése hatálya alá tartozó kérdésekkel kapcsolatos közösségi álláspontot az e határozathoz csatolt melléklet tartalmazza.

Kelt Brüsszelben, [...]-án/én

a Tanács részéről

Guenther OETTINGER a Bizottság tagja

MELLÉKLET Az Európai Unió álláspontja

- Az Európai Unió jóváhagyja az Energiaközösség Titkársága igazgatójának pénzügyi mentesítését a 2009. évre vonatkozóan.

- Az Európai Unió jóváhagyja az Energiaközösséget létrehozó szerződés 4. mellékletének („A költségvetéshez való hozzájárulás”) a Moldovai Köztársaság csatlakozása miatt szükséges módosításáról szóló miniszteri tanácsi határozatot.

- Az Európai Unió jóváhagyja a megújuló energiaforrásokkal foglalkozó munkacsoport mandátumának további egy évvel történő meghosszabbítását.

- Az Európai Unió jóváhagyja a Miniszteri Tanácsnak a megújuló forrásokból nyert energia használatának ösztönzésére vonatkozó ajánlását.

- Az Európai Unió jóváhagyja a Miniszteri Tanácsnak „az energiára vonatkozó közösségi vívmányok” módosításainak végrehajtására vonatkozó ajánlását .

[1] HL L 198., 15. o.